သာ့ဒ်မစ်လ် အင်စတီကျု
သင်ကြားခြင်း-ဟောပြောခြင်း အထိမ်း အမှတ်တံဆိပ်

ထိုအခါ မောရှေ၏ကျမ်းစာမှစ၍ ပရောဖက်တို့၏ ကျမ်းစာများ၌ ကိုယ်တော်ကိုရည်မှတ်၍ ရေးထား သမျှသော ကျမ်းစာချက်အနက်ကို ရှင်းလင်းစွာ ဘော်ပြတော်မူ၏ (လုကာ ၂၄:၂၇)။
လုကာ ၂၄း၂၇  
သမ္မာကျမ်း၏ သတင်းစကားကို ရှင်းလင်းစွာနှင့် သစ္စာရှိစွာ ရှင်းပြရန်အတွက် လုပ်ဆောင်မှု လိုအပ်သည်။   စာသင်ခန်းရှေ့မှာ သင် ရှိနေသည်ဖြစ်စေ၊ တရားပလ္လင်ရှေ့မှာ သင် ရပ်နေသည် ဖြစ်စေ၊ အကြောင်းအရာ ခေါင်းစဉ် မည်မျှပင် နည်းသည်ဖြစ်စေ၊ များသည်ဖြစ်စေ ရှင်းလင်းသော သမ္မာကျမ်း သတင်းစကား၏ ပုံရိပ်မျိုး လူတို့မှာရှိဖို့လိုသည်။    ဧမောက်သို့ သွားရာလမ်းတွင် သူမည်သူဖြစ်ကြောင်း တပည့်တော်တို့အား အချိန်ယူ၍ ယေရှု ရှင်းပြခဲ့သည်။   ဤအထိမ်းအမှတ်တံဆိပ်သည် ထိုလုပ်ငန်းတစ်ခုတည်းပေါ်မှာ စူးစိုက်သည်။   သမ္မာကျမ်းစာကို သစ္စာရှိစွာ ဆင့်ဆိုသူဖြစ်ရေးအတွက် သင်ကြားခြင်း၊ ဟောပြောခြင်းဆိုင်ရာ သင့် ကျွမ်းကျင်မှုစွမ်းရည်များ တိုးတက် ထက်မြက်စေရေးအတွက် သင့်ကို လမ်းညွှန်သော လေ့ကျင့်ရေးဆရာနှင့်အတူ သင်လေ့လာရပါလိမ့်မည်။      
တံဆိပ် အစိတ်အပိုင်းများ-
ကျမ်းစာသား၏ အာဘော်ကို သစ္စာရှိခြင်း   – သင့်ကျမ်းပိုဒ်ကပြောသည်ကို သင်ပြောပါ။ 
ကျမ်းစာသား၏ အာဘော်ငယ်များကို သစ္စာရှိခြင်း   – သင့် သင်ခန်းစာနှင့် ဒေသနာသည် ယေရှုနှင့် သူ့သာသနာကို မည်သို့ ပြညွှန်ပါသနည်း။  
သင့်နောက်ခံအခင်းအကျင်းကို သစ္စာရှိခြင်း  – သင့်ပရိသတ် နားလည်လွယ်စေသည့် နည်းဖြင့် သမ္မာကျမ်းကမ္ဘာမှ သင့်ကမ္ဘာဆီ ပေါင်းကူးပြီး ဖြတ်လာပါ။       
ဆွေးနွေးမှု ခေါင်းစဉ်များ-
လက်တွေ့ကျမှု  – သင်ကြားခြင်းသို့မဟုတ် ဟောပြောခြင်းသည်  အသင်းတော်မှာ သို့မဟုတ် သာသနာနယ်ထဲမှာ အမြဲတစေ မည်သည့်ပုံသဏ္ဍာန် ပေါ်လွင်ပါသနည်း။   သင်ကြားခြင်း သို့မဟုတ် ဟောပြောခြင်းကို မည်သူက အမြဲတစေ ပြုပါသနည်း။  ၎င်းသည် အမြဲတစေ မည်မျှကြာမြင့်တတ်ပါသနည်း။  

ဆုတောင်းခြင်း    – ကျမ်းချက်တစ်ခုကို သင်ရွေးချယ်ရာ၌၊ သင်ခန်းစာ သို့မဟုတ် ဒေသနာတစ်ပုဒ် ပြင်ဆင်ရာ၌၊ ဟောပြောရာ၌၊ ထွက်ပေါ်လိုသည့် ရလာဒ်အတွက် သန့်ရှင်းသော ဝိညာဉ်တော်ကို အပ်နှံရာ၌ ဆုတောင်းချက်သည် မည်သည့်ကဏ္ဍမှာ ပါဝင်ပါသနည်း။    

ကြိုတင်စီမံခြင်း    – ကျမ်းချက်တစ်ခု သို့မဟုတ် ခေါင်းစဉ်တစ်ခုကို သင်မည်သို့ ရွေးချယ်သင့်ပါသနည်း။   သင်သင်ကြားလိုသည့် ခေါင်းစဉ်အပေါ် မည်သည့်ကျမ်းချက်တို့က ရှင်းပြကြပါသနည်း။ 

အပိုင်းများခွဲခြင်း     – ကျမ်းချက်ကို မည်သို့ အပိုင်းများခွဲမည်နည်း။  ကျမ်းချက်၏ အကြောင်းအရာသည် အဘယ်နည်း။    ကျမ်းချက်၏ အဓိကအချက်သည် အဘယ်နည်း။   အဓိကအချက်ကို ထောက်ကူရန် စာရေးသူ အသုံးပြုသော အချက်ခွဲများမှာ အဘယ်နည်း။   အကြောင်းအရာကို အလင်းပေးရန် အသုံးပြုထားသော အသေးစိတ်အချက်အလက်များမှာ အဘယ်နည်း။  

ပြင်ဆင်ခြင်း      – သင့်ကျမ်းစာသားထဲတွင် ရှုပ်ထွေးဖွယ် စကားလုံးများ၊ စကားစုများ ပါနေပါသလား။    ရှင်းပြရန်လိုမည့် ထူးခြားအရေးပါသော နာမည်များ၊ နေရာဒေသများ ပါနေပါသလား။   ဤကျမ်းချက်ကို သင်လေ့လာလွယ်စေဖို့ မည်သည့်အရင်းအမြစ်များ သင့်မှာ ရှိနိုင်/ရှိသင့် ပါသနည်း။    ဤကျမ်းရေးသူ သို့မဟုတ် အခြားသောကျမ်းရေးသူတို့က အလားတူ အာဘော်မျိုးကို မည်သို့ အကျယ်တဝင့် ပြောဆို ထားကြပါသနည်း။     

လူပုဂ္ဂိုလ်များ   – သင် သင်ကြားမည့် သို့မဟုတ် ဟောပြောမည့် ပုံမှန်လူအုပ်စုတွင် မည်သည့်လူတန်းစားများ ပါဝင်ကြပါသနည်း။  

ရည်ရွယ်ချက်   – သင်ဆက်သွယ်ပြောဆိုသည့် သတင်းစကားမှ ပေါ်ထွက်ရန် သင်မျှော်လင့်သည့် ထူးခြားသည့် ရလာဒ်မျိုးမှာ  အဘယ်နည်း။   

တည်းဖြတ်ခြင်း  – မည်သည့် သာဓက/သဘော အယူအဆများကို မဖြစ်မနေ ထည့်သင့်သနည်း။   မည်သည်တို့ကို ဖြုတ်ပယ်သင့်သနည်း။  

ထုတ်လုပ်ခြင်း   – သင့် သင်ခန်းစာ/ ဒေသနာကို ရေးချပြီး ပရိသတ်သို့ ဖတ်ပြသင့်ပါသလား။   ရေးချပြီး အလွတ်ကျက်မည်လား။   အကျဉ်းချုပ်ဖော်ပြချက်နှင့် မှတ်စုများ သင့်မှာ ရှိပါပြီလား။  

လေ့ကျင့်ပြင်ဆင်မှု  – သင်ခန်းစာ/ ဒေသနာကို မသင် မဟောမီ လေ့ကျင့် ပြင်ဆင်သင့်ပါသလား။ မည်သည့်နေရာမှာ လေ့ကျင့်ပြင်ဆင်မည်နည်း။ မည်သို့ လေ့ကျင့်ပြင်ဆင်မည်နည်း။   လေ့ကျင့်ပြင်ဆင်ပြီးသည့်နောက် အပြောင်းအလဲလုပ်စရာများ ရှိပါသလား။  

ပြညွှန်မှု  – လုကာ ၂၄း၂၇ အရ ဧမောက်သွားရာလမ်းတွင် ကျမ်းစာရှိသမျှသည် သူ့အား မည်သို့ ပြညွှန်ခဲ့ကြောင်း ယေရှု ပြသသည်။    သင့် သင်ခန်းစာ/ဒေသနာသည် ယေရှုကို မည်သို့ ပြညွှန်ပါသနည်း။  

စကားပြောနှုန်း အနှေးအမြန်   – သင်စကားပြောမြန်လွန်းပါသလား၊ နှေးလွန်းပါသလား၊ သို့မဟုတ် အပြောင်းအလဲသိပ်မရှိ တသမတ်တည်း ဖြစ်ပါသလား။    

အလုပ်ပေးခြင်း  – စဉ်းစားစရာ အ‌တွေးတစ်ခုခု သို့မဟုတ် လုပ်စရာတစ်ခုခုကို သင့်ပရိသတ်တို့ အိမ်အပြန်မှာ သင်ပေးခဲ့လိုက်နိုင်ပါသလား။   

တစိမ့်စိမ့်တွေးစရာ   – သင့်ပရိသတ်တို့ ယေရှုတပါးတည်းအပေါ်မှာ ချစ်တတ်၊ ဝန်ခံဆက်ကပ်တတ်ဖို့ နိုးဆော်တိုက်တွန်းခံရပါမည်လား။   

တန်ခိုး   – သင်ခန်းစာတစ်ခု၊‌ ဒေသနာတစ်ပုဒ်ကို သင်ကြားပို့ချရာမှာ ကိုယ့်အစွမ်းအစအရ လုပ်ဆောင်ခြင်းကို သန့်ရှင်းသော ဝိညာဉ်တော်တန်ခိုးပေးမှုအရ လုပ်ဆောင်ခြင်းနှင့်နှိုင်းယှဉ်ပါက မည်သို့သော ကွာဟချက်ရှိပါသနည်း။  
လှုပ်ဆောင်မှုအတွက် ခေါ် ဖိတ်ခြင်း-
1. သင့်လေ့ကျင့်ရေးနည်းပြ ချမှတ်ပေးသည့် လုပ်ငန်းစဉ်ရှိသမျှကို လိုက်နာလျက် သင်ခန်းစာ/ ဒေသနာတစ်ပုဒ်ကို ပြင်ဆင်ပြီး သင့်အုပ်စုထဲကလူတွေထံ သင်ကြားဟောပြောပါ။   

2. တုန့်ပြန်ချက်များရရှိဖို့ အောက်ပါမေးခွန်းများ မေးပါ။  
သင့်အတွက် အဓိပ္ပာယ်ရှိသောအရာတွေမှာ အဘယ်အရာတွေနည်း။    သင့်အတွက် အဓိပ္ပာယ်မဲ့သော အရာတွေမှာ အဘယ်အရာတွေနည်း။    
အဘယ်အရာတွေက သင်နှင့် ကိုက်ညီပါသနည်း။ 
မိမိကိုယ်ပိုင်အသက်တာတွင် အဆိုပါ သဘောအယူအဆများက မည်သည့် ထူးခြားမှုကို ပေးနိုင်/ပေးမည်နည်း။ 
ဤသင်ခန်းစာ/ ဒေသနာကြောင့် ယေရှုအပေါ် ကျွန်ုပ် ချစ်ခင်မြတ်နိုးစိတ်တိုးလာအောင် နိုးဆော်ခံရပါသလား။  

3. ဒေသန္တရ အသင်းတော်တစ်ခုမှာ အလားတူ သင်ခန်းစာ၊ ဒေသနာမျိုးကို သင်ကြား ဟောပြောပါ။   
တံဆိပ်သတ်မှတ်ချက်များ-
	ကျောင်းသားသည် တံဆိပ်အစိတ်အပိုင်းများနှင့် သင်ခန်းစာတစ်လျှောက် ဆွေးနွေးခဲ့သည့်အကြောင်းအရာများအပေါ် သစ္စာရှိစွာပြီးမြောက်သောအခါတွင် ဤအထိမ်းအမှတ်တံဆိပ်အား သာ့ဒ်မစ်လ်အင်စတီကျု မှ ဖောင်ဒေးရှင်းလက်မှတ်၏ အစိတ်အပိုင်းတစ်ခုအဖြစ် ချီးမြှင့်မည်ဖြစ်သည်။ 
